b'\n_START_ARTICLE_\nMatkapuhelin\n_START_PARAGRAPH_\nMatkapuhelin on puhetta ja tekstiviestej\xc3\xa4 l\xc3\xa4hett\xc3\xa4v\xc3\xa4 ja vastaanottava laite, joka sis\xc3\xa4lt\xc3\xa4\xc3\xa4 yleens\xc3\xa4 my\xc3\xb6s internetyhteyden, GPS-paikantimen, kameran ja monia muita toimintoja. Alun perin matkat\xc3\xb6ihin kehitetty matkapuhelin on korvannut Suomessa  yksityishenkil\xc3\xb6iden osalta l\xc3\xa4hes kokonaan puhelinverkkoon kiinte\xc3\xa4sti kytkett\xc3\xa4v\xc3\xa4n lankapuhelimen, jota k\xc3\xa4ytet\xc3\xa4\xc3\xa4n nykyisin l\xc3\xa4hinn\xc3\xa4 ty\xc3\xb6paikoilla._NEWLINE_Matkapuhelimen toiminta perustuu korkeataajuuksisten radioaaltojen eli mikroaaltojen l\xc3\xa4hett\xc3\xa4miseen ja vastaanottamiseen. Matkapuhelin l\xc3\xa4hett\xc3\xa4\xc3\xa4 mikroaaltos\xc3\xa4teily\xc3\xa4 kaikkiin ilmansuuntiin puhelujen ja interneti\xc3\xa4 k\xc3\xa4ytt\xc3\xa4vien sovellusten k\xc3\xa4yt\xc3\xb6n aikana sek\xc3\xa4 k\xc3\xa4ytt\xc3\xa4j\xc3\xa4lle n\xc3\xa4kym\xc3\xa4tt\xc3\xb6mien toimintojen kuten GPS-sijaintitoiminto tai Wifi ja blue tooth -valmiustilojen ollessa p\xc3\xa4\xc3\xa4ll\xc3\xa4. Pieni osa s\xc3\xa4teilyst\xc3\xa4 saavuttaa l\xc3\xa4himm\xc3\xa4n 2-, 3-, tai 4G-tukiaseman, joka muuntaa s\xc3\xa4teilyyn koodatun mobiilidatan valokuidusta rakennettuun runkoverkkoon sy\xc3\xb6tett\xc3\xa4viksi valopulsseiksi._NEWLINE_Matkapuhelin tarvitsee, toisin kuin lankapuhelin, varastoitua s\xc3\xa4hk\xc3\xb6energiaa toimiakseen: t\xc3\xa4t\xc3\xa4 varten matkapuhelimessa on ladattava akku. _NEWLINE_\xc3\x84lypuhelimissa on monenlaisia lis\xc3\xa4toimintoja kuten  internetin k\xc3\xa4ytt\xc3\xb6, valokuvien ottaminen ja l\xc3\xa4hett\xc3\xa4minen, pelien pelaaminen ja musiikin tai radion kuuntelu. Niiss\xc3\xa4 on my\xc3\xb6s paljon yritysten ja yksitt\xc3\xa4isten k\xc3\xa4ytt\xc3\xa4jien tekemi\xc3\xa4 muita sovelluksia, kuten puhelimen maantieteellisen sijainnin m\xc3\xa4\xc3\xa4ritt\xc3\xa4miseen perustuvat navigointiohjelmat. _NEWLINE_Matkapuhelinta kutsutaan yleisesti k\xc3\xa4nnyk\xc3\xa4ksi, joka on Nokian vuonna 1989 rekister\xc3\xb6im\xc3\xa4 tuotemerkki.\n_START_SECTION_\nMatkapuhelinten m\xc3\xa4\xc3\xa4r\xc3\xa4\n_START_PARAGRAPH_\nMaailmassa oli noin 4,6 miljardia matkapuhelinliittym\xc3\xa4\xc3\xa4 vuoden 2009 lopussa Kansainv\xc3\xa4lisen televiestint\xc3\xa4liiton ITU arvion mukaan, ja matkapuhelimen k\xc3\xa4ytt\xc3\xa4ji\xc3\xa4 arvioitiin olevan yli nelj\xc3\xa4 miljardia. _NEWLINE_Matkapuhelimen k\xc3\xa4ytt\xc3\xb6 yleistyi Suomessa etenkin 1990-luvun j\xc3\xa4lkipuoliskolla. Suomessa ei tilastoitu aiemmin yksitt\xc3\xa4isten kuluttajien puhelimenomistusta, mutta yli puolessa kotitalouksia oli v\xc3\xa4hint\xc3\xa4\xc3\xa4n yksi matkapuhelin vuonna 1997 ja t\xc3\xa4llaisten talouksien osuus oli jo 85 prosenttia vuonna 2000. Vuonna 2005 jo l\xc3\xa4hes puolet kotitalouksista oli sellaisia, jossa kaikki puhelut hoidettiin k\xc3\xa4nnyk\xc3\xa4ll\xc3\xa4, ja kahden vuoden kuluttua en\xc3\xa4\xc3\xa4 alle viidess\xc3\xa4 prosentissa talouksia oli lankapuhelin. Yleens\xc3\xa4 my\xc3\xb6s kouluik\xc3\xa4iset lapset omistavat matkapuhelimen. MTV:n digitaaliseen kuluttajapaneeliin osallistuvien vanhempien ensimm\xc3\xa4ist\xc3\xa4 luokkaa k\xc3\xa4yvist\xc3\xa4 lapsista jo noin 74 prosentilla oli matkapuhelin vuonna 2017._NEWLINE_Matkapuhelinliittymien m\xc3\xa4\xc3\xa4r\xc3\xa4 yli kymmenkertaistui vuosina 1995-2017.\n_START_SECTION_\nMatkapuhelimen kehitys\n_START_PARAGRAPH_\nRadiopuhelimia on k\xc3\xa4ytetty pitk\xc3\xa4\xc3\xa4n 1900-luvulta l\xc3\xa4htien ensin erilaisina kokeiluina ja my\xc3\xb6hemmin etenkin toisessa maailmansodassa. Historian ensimm\xc3\xa4iset matkapuhelimet t\xc3\xa4yttiv\xc3\xa4t auton tavaras\xc3\xa4il\xc3\xb6n eiv\xc3\xa4tk\xc3\xa4 olleet helposti kannettavissa. Siviilik\xc3\xa4ytt\xc3\xb6\xc3\xb6n matkapuhelimet saatiin laajemmin 1950-luvulta l\xc3\xa4htien, k\xc3\xa4dess\xc3\xa4pidett\xc3\xa4vi\xc3\xa4 matkapuhelimia oli saatavilla vuodesta 1973 alkaen._NEWLINE_Vuonna 1960 avattiin Ruotsissa maailman ensimm\xc3\xa4inen osittain automatisoitu autoradiopuhelinj\xc3\xa4rjestelm\xc3\xa4 MTA. Autoradiopuhelimet perustuivat viel\xc3\xa4 putkiradiotekniikkaan ja releisiin. Puhelimen autoon asennettava laitteisto painoi tuolloin yhteens\xc3\xa4 40 kiloa. Vuonna 1962 esiteltiin modernisoitu versio MTB, joka perustui transistoritekniikkaan. Vuonna 1971 julkaistua MTD-versiota myytiin huomattavasti enemm\xc3\xa4n kuin aikaisempaa. Suomessa avattiin vuonna 1971 k\xc3\xa4siv\xc3\xa4litteinen valtakunnallinen Autoradiopuhelin (ARP) -verkko, jolla oli noin 11\xc2\xa0000 k\xc3\xa4ytt\xc3\xa4j\xc3\xa4\xc3\xa4 vuonna 1976 ja 35\xc2\xa0000 viimeisen\xc3\xa4 toimintavuonna 1986._NEWLINE_Motorolan tutkijaa ja johtajaa Martin Cooperia pidet\xc3\xa4\xc3\xa4n ensimm\xc3\xa4isen k\xc3\xa4yt\xc3\xa4nn\xc3\xb6llisen k\xc3\xa4dess\xc3\xa4pidett\xc3\xa4v\xc3\xa4n matkapuhelimen eli k\xc3\xa4sipuhelimen kehitt\xc3\xa4j\xc3\xa4n\xc3\xa4. Motorola ja Bell Labs olivat k\xc3\xa4yneet kovaa keskin\xc3\xa4ist\xc3\xa4 kilpajuoksua matkapuhelimen kehitt\xc3\xa4misess\xc3\xa4. Lopulta 3. huhtikuuta 1973 Cooper soitti kilpailijalleen, Bell Labsin Joel S. Engelille raskaalla, mutta k\xc3\xa4dess\xc3\xa4 pidett\xc3\xa4v\xc3\xa4ll\xc3\xa4 matkapuhelimellaan, jota my\xc3\xb6hemmin valmistettiin nimell\xc3\xa4 Motorola DynaTAC. DynaTAC ei viel\xc3\xa4 tuolloin ollut kaupallinen tuote, vaan se ilmestyi markkinoille vasta vuonna 1984. _NEWLINE_Suomen ensimm\xc3\xa4inen kannettava matkapuhelin oli Saloran SRP-24. Se julkaistiin vuonna 1974. Laite toimi ARP-verkossa, sen paino oli viisi kiloa ja akku kesti noin ty\xc3\xb6p\xc3\xa4iv\xc3\xa4n. Laitteen ansiosta Salorasta tuli Suomessa matkapuhelinten markkinajohtaja._NEWLINE_Maailman ensimm\xc3\xa4inen automaattinen matkapuhelinverkko avattiin Japanissa vuonna 1979. NTT oli rakentanut ensimm\xc3\xa4isen sukupolven (1G) matkapuhelinverkon Tokion kaupunkialueelle. Viidess\xc3\xa4 vuodessa verkko laajeni kattamaan koko Japanin v\xc3\xa4est\xc3\xb6n. Vuonna 1981 avattiin samantyyppinen pohjoismainen NMT-verkko Norjassa, Ruotsissa, Suomessa ja Tanskassa. Saudi-Arabia oli tosin ehtinyt avata oman NMT-450 verkkonsa kaupalliseen k\xc3\xa4ytt\xc3\xb6\xc3\xb6n jo kuukautta ennen Pohjoismaita._NEWLINE_NMT oli maailman ensimm\xc3\xa4inen matkapuhelinverkko, joka mahdollisti puhelimen k\xc3\xa4ytt\xc3\xa4misen ulkomailla eli verkkovierailun (roaming). _NEWLINE_Matkapuhelimet olivat viel\xc3\xa4 1980-luvulla niin kalliita, ett\xc3\xa4 niit\xc3\xa4 k\xc3\xa4yttiv\xc3\xa4t l\xc3\xa4hinn\xc3\xa4 varakkaat yritt\xc3\xa4j\xc3\xa4t. Esimerkiksi vuoden 1987 Mobira Cityman maksoi kokonaiset 24 000 markkaa, mik\xc3\xa4 vastaa vuoden 2018 rahassa rahanarvokertoimella korjattuna yli 7\xc2\xa0400 euroa._NEWLINE_Motorola oli matkapuhelintekniikan uranuurtaja, joka vaikutti suuresti matkapuhelimien kehittymiseen malleillaan Motorola MicroTAC, jossa oli kansi n\xc3\xa4pp\xc3\xa4imist\xc3\xb6n suojana, ja erityisesti vuoden 1996 mallillaan Motorola StarTAC, joka oli ensimm\xc3\xa4inen suuren yleis\xc3\xb6n suosion saanut matkapuhelin._NEWLINE_Yhdysvaltain ensimm\xc3\xa4inen 1G-verkko oli nimelt\xc3\xa4\xc3\xa4n Advanced Mobile Phone System (AMPS) ja se avattiin Chicagossa vuonna 1983. Useat muutkin maat avasivat omia matkapuhelinverkkojaan 1980-luvulla._NEWLINE_Ensimm\xc3\xa4isen yh\xc3\xa4 k\xc3\xa4yt\xc3\xb6ss\xc3\xa4 olevan toisen sukupolven (2G) verkon avasi kaupalliseen k\xc3\xa4ytt\xc3\xb6\xc3\xb6n vuonna 1991 suomalainen Radiolinja, joka on sittemmin sulautunut osaksi Elisaa. Tuolloin k\xc3\xa4ytt\xc3\xb6\xc3\xb6n otettiin digitaaliset GSM-matkapuhelinverkot. Suomessa se merkitsi my\xc3\xb6s kilpailun alkamista matkapuhelinmarkkinoilla, sill\xc3\xa4 aiemmin niit\xc3\xa4 oli hallinnut yksin\xc3\xa4\xc3\xa4n Tele NMT450- ja NMT-900 -verkoillaan._NEWLINE_Vuonna 2001 japanilainen NTT avasi ensimm\xc3\xa4isen kaupallisen WCDMA-standardiin perustuvan kolmannen sukupolven (3G) matkapuhelinverkon._NEWLINE_Nyky\xc3\xa4\xc3\xa4n 3G -verkkojen perusominaisuuksia ovat nopeat datayhteydet jotka on toteutettu HSPA-perheen HSDPA ja HSUPA-tekniikoilla. N\xc3\xa4it\xc3\xa4 kutsutaan vaihtelevasti nimill\xc3\xa4 3.5G, 3G+ ja turbo 3G. Datansiirtonopeuksia on ennest\xc3\xa4\xc3\xa4n nopeuttanut LTE-tekniikka, jota on kutsuttu my\xc3\xb6s nimill\xc3\xa4 3.9G.\n_START_SECTION_\nMatkapuhelintyyppej\xc3\xa4\n_START_PARAGRAPH_\nMatkapuhelimen perustyyppi on nyky\xc3\xa4\xc3\xa4n GSM-puhelin, jolla voi soittaa ja l\xc3\xa4hett\xc3\xa4\xc3\xa4 sek\xc3\xa4 vastaanottaa tekstiviestej\xc3\xa4. Uudemmissa malleissa puhelin voi valita useammasta eri taajuusalueesta, jolloin kyseess\xc3\xa4 on kaksi-, kolmi- tai jopa nelitaajuuspuhelin. Yksinkertaista matkapuhelimen Internet-selailua varten kehitettiin WAP-puhelimet, kuten Nokia 7110 vuodelta 1999, joka perustui paljolti Nokia 6150:n tekniikkaan._NEWLINE_Seuraavana kehitysvaiheena olivat GPRS-matkapuhelimet, joiden pakettikytkent\xc3\xa4inen tietoliikenneratkaisu mahdollisti puhelukanavan varaavaa piirikytkent\xc3\xa4ist\xc3\xa4 datasiirtoa joustavamman ratkaisun tiedonsiirrolle esimerkiksi WAP:ia varten. Manner-Suomeen kolmelle televerkko-operaattorille valmistuivat GPRS-verkot keskikes\xc3\xa4ksi 2001 ja ne olivat maanlaajuiset niin kuin GSM-verkot muutoinkin._NEWLINE_Seuraavat kehitysvaihe GPRS:\xc3\xa4\xc3\xa4 nopeamman EGPRS:n eli EDGE:n my\xc3\xb6t\xc3\xa4 olivat kamerapuhelimet, joista alkoi kehitty\xc3\xa4 multimediapuhelimia. Kun tietoliikenne ja puhe alkoivat siirty\xc3\xa4 3G-verkossa musiikin ja musiikkivideoiden lataaminen tuli mielekk\xc3\xa4\xc3\xa4ksi. Multimediapuhelimien vei melko pitk\xc3\xa4lle Sony Ericsson, jossa ruotsalaisen puhelinyritys Ericssonin kumppanina oli japanilainen viihde-elektroniikkayritys Sony. Samaan aikaan, kun mediapuhelimet yleistyiv\xc3\xa4t, alettiin edullisempiin malleihin lis\xc3\xa4t\xc3\xa4 viihdytykseksi FM- eli ULA-radio, vaikkei puhelimissa ollut 3G:\xc3\xa4 eik\xc3\xa4 kameraa. 2010-vuosikymmenen alusta \xc3\xa4lypuhelimet ottivat markkinoilla entist\xc3\xa4 suuremman roolin ja lopulta valtasivat ne niin kutsutuilta peruspuhelimilta. \xc3\x84lypuhelimia myytiin peruspuhelimia enemm\xc3\xa4n ensimm\xc3\xa4ist\xc3\xa4 kertaa vuonna 2013.\n_START_SECTION_\nTuoteryhmi\xc3\xa4\n_START_PARAGRAPH_\nMatkapuhelinten m\xc3\xa4\xc3\xa4r\xc3\xa4n moninkertaistuttua alkoivat laitteet erota toisistaan niihin liittyvien ominaisuuksien perusteella. Tavallisia, p\xc3\xa4\xc3\xa4asiassa vain puheluiden soittamiseen tarkoitettuja puhelimia on kutsuttu peruspuhelimiksi, kuten esimerkiksi Nokian 1000-sarja. Halvan hinnan avulla niit\xc3\xa4 pyrittiin markkinoimaan kehitysmaihin. Samankaltaisia, tosin ominaisuuksiltaan monipuolisempia, olivat Nokian 2000- ja 3000-sarjat._NEWLINE_Kamerapuhelimiksi sanotaan matkapuhelimia, joissa on digitaalikamera. Digitaalikamera sis\xc3\xa4ltyy hyvin moniin tavallisiin puhelimiin, mutta kameran tarkkuus on parantunut VGA:sta useiden miljoonien pikselien kameroihin. Samalla my\xc3\xb6s videoleikkeet ovat kehittyneet n\xc3\xa4iden my\xc3\xb6t\xc3\xa4._NEWLINE_Multimediapuhelimiksi sanottiin matkapuhelimia, joissa oli yleens\xc3\xa4 digitaalikamera sek\xc3\xa4 riitt\xc3\xa4v\xc3\xa4sti sis\xc3\xa4\xc3\xa4nrakennettua tai SD-muistia musiikki- tai videotiedostojen tallentamiseen. Sonyn kautta viihde-elektoniikan kokemusta hankkinut Sony Ericsson sek\xc3\xa4 Nokia toivat 2000-vuosikymmenen puoliv\xc3\xa4liss\xc3\xa4 markkinoille runsaasti t\xc3\xa4m\xc3\xa4n tyyppisi\xc3\xa4 laitteita. N\xc3\xa4it\xc3\xa4 olivat mm. Nokia N93, SonyEricsson K750 ja SonyEricsson K800. 2010-luvun puoliv\xc3\xa4liss\xc3\xa4 k\xc3\xa4yt\xc3\xa4nn\xc3\xb6ss\xc3\xa4 halvimmatkin \xc3\xa4lypuhelimet oli varustettu monipuolisilla multimediatoiminnoilla, joten nimitys on j\xc3\xa4\xc3\xa4nyt v\xc3\xa4hitellen pois k\xc3\xa4yt\xc3\xb6st\xc3\xa4._NEWLINE_\xc3\x84lypuhelimiksi kutsutaan sellaisia matkapuhelimia, joille on ominaista saatavilla oleva laaja valikoima monipuolisia sovelluksia, mediantoisto sek\xc3\xa4 nopeat Internet-yhteydet matkapuhelin- tai WLAN-verkkojen avulla.\n_START_SECTION_\nMuotoilun mukaan\n_START_PARAGRAPH_\nAikaisemmin matkapuhelimissa ei ollut monia tyyppej\xc3\xa4 samalla perustekniikalla. Varhaiset matkapuhelimet olivat ajoneuvoon kiinte\xc3\xa4sti asennettavia kokonaisuuksia jotka k\xc3\xa4sittiv\xc3\xa4t yleens\xc3\xa4 radio-osan ja kojelautaan asennetun luurin. NMT-puhelimien my\xc3\xb6t\xc3\xa4 puhelimen saattoi ottaa autosta mukaansa, salkkumallinen puhelin sis\xc3\xa4lsi radion, akun ja luurin. Vasta k\xc3\xa4dess\xc3\xa4pidett\xc3\xa4vien matkapuhelimien yleistytty\xc3\xa4 muotoilu loi toisistaan eroavia tyyppej\xc3\xa4. Matkapuhelimia oli suorakaiteen muotoisia ja l\xc3\xa4pp\xc3\xa4tyyppisi\xc3\xa4, miss\xc3\xa4 n\xc3\xa4pp\xc3\xa4imist\xc3\xb6j\xc3\xa4 suojasi aukik\xc3\xa4\xc3\xa4nnett\xc3\xa4v\xc3\xa4 kansi. Ulosvedett\xc3\xa4v\xc3\xa4 antenni oli pakollinen ominaisuus USAssa, sill\xc3\xa4 k\xc3\xa4ytt\xc3\xa4j\xc3\xa4t vaativat sen. Monissa TV-sarjoissa ja elokuvissa kuvattiin tarkasti miten sankari veti antennin ulos ja vastasi puheluun._NEWLINE_Nokia oli jo 1990-luvulla maailmanlaajuisesti merkitt\xc3\xa4v\xc3\xa4 valmistaja ja sen tuotteet hallitsivat aikakautensa muotoilutrendej\xc3\xa4 matkapuhelimissa. Nokia ryhtyi pienent\xc3\xa4m\xc3\xa4\xc3\xa4n suorakaiteen muotoisia puhelimiaan, ensimm\xc3\xa4inen \xe2\x80\x9dk\xc3\xa4sikapula\xe2\x80\x9d oli Nokia 1011 joka oli varsin kookas. Se oli ensimm\xc3\xa4inen massatuotettu GSM-puhelin. Sit\xc3\xa4 seurasivat 2010 ja Nokia 2110, joista varsinkin j\xc3\xa4lkimm\xc3\xa4inen \xe2\x80\x9dventti-kymppi\xe2\x80\x9d oli menestys, ja muotoilijansa Frank Nuovon yksi parhaista t\xc3\xb6ist\xc3\xa4. Puhelimien taidokkaat vaihtokuoret, muun muassa puuj\xc3\xa4ljitelm\xc3\xa4, olivat suuri menestys. Nokia 2110:a myytiin my\xc3\xb6s Mobira 5000 -ja Philips/Technophone -nimill\xc3\xa4 hieman erilaiseksi muotoiltuna, muun muassa n\xc3\xa4ytt\xc3\xb6 oli erilainen._NEWLINE_N\xc3\xa4it\xc3\xa4 seurasivat 1630 ja 8110 eli \xe2\x80\x9dbanaani\xe2\x80\x9d ja tuloksena oli yhdell\xc3\xa4 k\xc3\xa4dell\xc3\xa4 l\xc3\xa4pp\xc3\xa4\xc3\xa4 k\xc3\xa4\xc3\xa4nt\xc3\xa4m\xc3\xa4tt\xc3\xa4 k\xc3\xa4ytett\xc3\xa4v\xc3\xa4 suklaapatukkapuhelin. 1630 oli maailman ensimm\xc3\xa4inen puhelin johon oli tarjolla aurinkokennolla varustettu akku, ja 8110:n akut olivat edistyksellisi\xc3\xa4 litium-akkuja._NEWLINE_Pian n\xc3\xa4iden j\xc3\xa4lkeen Nokia toi markkinoille 5110-puhelimen jossa kuoret olivat helposti vaihdettavissa ilman ty\xc3\xb6kaluja, sek\xc3\xa4 6110-mallin, joka oli edellisen luksusmalli, sek\xc3\xa4 pian sen j\xc3\xa4lkeen kaksitaajuuspuhelin 6150, joka toimi sek\xc3\xa4 GSM 900 ett\xc3\xa4 1800 verkoissa. 6110:n erikoisuus oli kuoren valon suunnan mukaan muuttuva v\xc3\xa4ri._NEWLINE_N\xc3\xa4it\xc3\xa4 seurasi 7110 jossa \xe2\x80\x9dpeukalopy\xc3\xb6r\xc3\xa4\xe2\x80\x9d ja 6200-sarja sis\xc3\xa4isill\xc3\xa4 antenneilla ja sittemmin Bluetooth-ominaisuuksilla._NEWLINE_Varsinaisia erikoisuuksia olivat pienet 8210 ja kromattu 8850 joka ei ollut varsinainen myyntimenestys heikohkon toiminnallisuuden takia, sek\xc3\xa4 titaanikuorinen 8920._NEWLINE_Samoihin aikoihin Nokia toi markkinoille Communicator-tuoteperheen, joka alun suuresta ja k\xc3\xb6mpel\xc3\xb6st\xc3\xa4 mallista on kehittynyt yhdeksi markkinoiden myydyimm\xc3\xa4ksi malliksi, ja jonka muotoilu on koko ajan seurannut samaa linjaa._NEWLINE_Sittemmin Nokialla on ollut useita markkinoita haastavia malleja, vedenpit\xc3\xa4vi\xc3\xa4 mutta 7280 ja 7380 erottuvat massasta koska niiss\xc3\xa4 ei ole perinteist\xc3\xa4 n\xc3\xa4pp\xc3\xa4imist\xc3\xb6\xc3\xa4 vaan valintakiekko._NEWLINE_Erityisesti Samsung toi vuosituhannen alkuvuosina Aasian markkinoille uusia l\xc3\xa4pp\xc3\xa4puhelimia, jotka olivat kooltaan pieni\xc3\xa4 ja paksuja. Niit\xc3\xa4 alettiin kutsua simpukkapuhelimiksi. Nokia my\xc3\xb6h\xc3\xa4styi t\xc3\xa4st\xc3\xa4 muodista ja menetti sen vuoksi markkinaosuuttaan kahdesta kolmeen prosenttiyksikk\xc3\xb6\xc3\xa4. Simpukkapuhelimeen on usein helpompi vastata vaikkapa sormikkaat k\xc3\xa4dess\xc3\xa4, sill\xc3\xa4 ne on yleens\xc3\xa4 suunniteltu niin, ett\xc3\xa4 kun l\xc3\xa4pp\xc3\xa4 avataan, aukeaa my\xc3\xb6s linja._NEWLINE_2010-vuosikymmenen alussa myytiin Euroopassa \xc3\xa4lypuhelimia jo enemm\xc3\xa4n kuin peruspuhelimia. \xc3\x84lypuhelimien muotoilu ja ulkon\xc3\xa4k\xc3\xb6 muistuttavat eri valmistajilla huomattavasti toisiaan. Tyypillinen nykyaikainen \xc3\xa4lypuhelin on alle yhden senttimetrin paksuinen suorakaiteen muotoinen laatta ja sen n\xc3\xa4ytt\xc3\xb6ruutu peitt\xc3\xa4\xc3\xa4 laitteen etupuolen l\xc3\xa4hes kokonaan.\n_START_SECTION_\nK\xc3\xa4ytt\xc3\xb6j\xc3\xa4rjestelm\xc3\xa4n mukaan\n_START_PARAGRAPH_\nNykyisin matkapuhelimissa ja erityisesti \xc3\xa4lypuhelimissa niihin asennetun k\xc3\xa4ytt\xc3\xb6j\xc3\xa4rjestelm\xc3\xa4n merkitys on huomattava. Aikaisemmin kuluttaja ei yleens\xc3\xa4 tiennyt mik\xc3\xa4 k\xc3\xa4ytt\xc3\xb6j\xc3\xa4rjestelm\xc3\xa4 puhelimessa oli eik\xc3\xa4 sill\xc3\xa4 ollut vaikutusta valintoihin laitetta ostettaessa. Nykyisin aivan halvimpia peruspuhelimia lukuun ottamatta kuluttaja laitteen ostaessaan valitsee k\xc3\xa4ytt\xc3\xb6j\xc3\xa4rjestelmien ja niiden ymp\xc3\xa4rille rakennettujen ekosysteemien v\xc3\xa4lill\xc3\xa4. Ekosysteemi k\xc3\xa4sitt\xc3\xa4\xc3\xa4 k\xc3\xa4ytt\xc3\xb6j\xc3\xa4rjestelm\xc3\xa4n ohella muun muassa sen tukemat sovellukset ja sovelluskaupat, joissa sovelluksia on mahdollisuus selata ja hankkia. Nykyisin yleisimpi\xc3\xa4 \xc3\xa4lypuhelimien k\xc3\xa4ytt\xc3\xb6j\xc3\xa4rjestelmi\xc3\xa4 ovat Android, iOS ja Windows Phone. Sovellukset eiv\xc3\xa4t ole kesken\xc3\xa4\xc3\xa4n yhteensopivia k\xc3\xa4ytt\xc3\xb6j\xc3\xa4rjestelmien v\xc3\xa4lill\xc3\xa4. Sovelluksista yleens\xc3\xa4 onkin oma versio kullekin k\xc3\xa4ytt\xc3\xb6j\xc3\xa4rjestelm\xc3\xa4lle erikseen.\n_START_SECTION_\nMatkapuhelinstandardeja\n_START_PARAGRAPH_\nNyky\xc3\xa4\xc3\xa4n k\xc3\xa4ytetyin matkapuhelinteknologia on GSM. Se tunnetaan niin sanottuna toisen sukupolven (2G) teknologiana. Sit\xc3\xa4 ennen Suomessa oli k\xc3\xa4yt\xc3\xb6ss\xc3\xa4 ensimm\xc3\xa4isen sukupolven analoginen NMT-tekniikka. Matkapuhelimilla toimivassa tiedonsiirrossa nyky\xc3\xa4\xc3\xa4n yleisin tekniikka on GPRS, joka mahdollistaa huomattavasti aiempaa nopeamman ja halvemman tiedonsiirron matkapuhelimiin. GPRS on niin sanottua 2,5. sukupolvea, eli 2,5G. Seuraavasta sukupolvesta, eli 3G, on olemassa useampia kilpailevia standardeja, joista yleisimm\xc3\xa4t ovat Euroopassa suosittu UMTS ja Pohjois-Amerikassa, Japanissa ja Korean tasavallassa suosittu CDMA2000. Nelj\xc3\xa4nnen sukupolven standardeja (4G) tulee olemaan mm. LTE ja erityisesti sen kehittyneempi versio LTE-Advanced.\n_START_SECTION_\nTaajuusalueet\n_START_PARAGRAPH_\nAnalogisten matkapuhelinverkkojen k\xc3\xa4yt\xc3\xb6ss\xc3\xa4 on ollut vuosikymmenten mittaan useita eri taajuusalueita. Pohjoismaisen NMT-verkon k\xc3\xa4yt\xc3\xb6ss\xc3\xa4 oli aluksi 450\xc2\xa0MHz:n taajuus, jonka rinnalle saatiin my\xc3\xb6hemmin 900 MHz taajuus. Vanhan verkon kapasiteetti ei kyennyt en\xc3\xa4\xc3\xa4 vastaamaan kasvaneeseen kysynt\xc3\xa4\xc3\xa4n ja uusia k\xc3\xa4ytt\xc3\xa4ji\xc3\xa4 ohjattiin 900\xc2\xa0MHz:n verkkoon. NMT-puhelimet eiv\xc3\xa4t kyenneet vaihtamaan n\xc3\xa4iden taajuuksien v\xc3\xa4lill\xc3\xa4. Digitaalisten matkapuhelinverkkojen taajuudet vaihtelevat alueittain. GSM-verkkojen k\xc3\xa4yt\xc3\xb6ss\xc3\xa4 oli aluksi 900\xc2\xa0MHz:n taajuus ja my\xc3\xb6hemmin my\xc3\xb6s 1\xc2\xa0800\xc2\xa0MHz. Muualla on k\xc3\xa4yt\xc3\xb6ss\xc3\xa4 850\xc2\xa0MHz:n ja 1\xc2\xa0900\xc2\xa0MHz:n taajuudet. Puhelimia jaotellaan my\xc3\xb6s sen perusteella kuinka monella taajuudella ne kykenev\xc3\xa4t toimimaan. Kaksitaajuuspuhelimet k\xc3\xa4ytt\xc3\xa4v\xc3\xa4t kahta taajuusaluetta kun taas kolmitaajuuspuhelimet toimivat kolmella taajuusalueella. T\xc3\xa4m\xc3\xa4 laajentaa puhelimen k\xc3\xa4ytt\xc3\xb6mahdollisuuksia liikuttaessa paikasta toiseen, kun eri verkkojen v\xc3\xa4liset sopimukset kattavat kaikki kaksi tai kolme verkkoa.\n_START_SECTION_\nMuita sovelluksia\n_START_PARAGRAPH_\nMatkapuhelin voi toimia my\xc3\xb6s maksulaitteena. T\xc3\xa4t\xc3\xa4 k\xc3\xa4ytt\xc3\xb6\xc3\xa4 kutsutaan mobiilimaksamiseksi. Vuodesta 2010 l\xc3\xa4htien useat uudet matkapuhelinmallit on varustettu NFC-sirulla, jolloin matkapuhelimella voidaan maksaa esimerkiksi julkisen liikenteen matkalippu. Aiemmin t\xc3\xa4m\xc3\xa4 on tapahtunut tilaamalla se tekstiviestin\xc3\xa4 puhelimeen, NFC-sirulla se tapahtuu viem\xc3\xa4ll\xc3\xa4 puhelin l\xc3\xa4helle maksulaitetta. NFC-ominaisuutta voi hy\xc3\xb6dynt\xc3\xa4\xc3\xa4 my\xc3\xb6s matkakortin tietojen tarkistamiseen asentamalla \xc3\xa4lypuhelimeensa siihen tarkoitettu sovellus.\n_START_SECTION_\nMatkapuhelinten valmistus\n_START_PARAGRAPH_\nMatkapuhelimien valmistuksessa k\xc3\xa4ytet\xc3\xa4\xc3\xa4n robotteja ja automaattisia tuotantolinjoja. Suomalaiset JOT Automation ja Elektrobit olivat maailman johtavia matkapuhelinten valmistuksessa k\xc3\xa4ytett\xc3\xa4vien koneiden tuottajia. Suomi oli viel\xc3\xa4 2000-luvun alkuun saakka yksi merkitt\xc3\xa4vist\xc3\xa4 matkapuhelimien valmistusmaista. Nyky\xc3\xa4\xc3\xa4n matkapuhelimien valmistus on siirtynyt p\xc3\xa4\xc3\xa4asiassa It\xc3\xa4-Aasian maihin.'